2 dage i Working Paws hallen | Dog Dancing Dagbog
← Trænings-update
Trænings-dagbog for weekenden →
2 dage i Working Paws hallen
Udgivet den 22. januar 2017 by Hazyland Border Collies & Biscuit
Smuk fredag aften
Weekenden har stået på 2 dages træning i Working Paws hallen.
Fredag eftermiddag havde jeg lejet hallen i Stestrup i 1½ time, så alle 3 hunde kunne få trænet igennem.
Hero trænede sit nye program. Jeg har egentlig følt, at det gik ret godt, men de sidste par træninger har ikke været lige så stabile, så i dag stod den på ro og kontrol. Og jeg sluttede med en rigtig god følelse. Det tror jeg også, at Hero gjorde ❤
Gollum har haft tissemyrer i fødderne de sidste par trænings-dage, så i dag gik vi bare frem og tilbage og lavede vendinger begge veje… Og hver gang han var i den rigtige position og gik roligt og fokuseret, så klikkede jeg og gav ham bolden. Det varede ikke så længe før, at han gik super flot med en masse ‘drive’ uden at hoppe eller være uparrallel i positionerne. WOOOW. Hold nu op, hvor er han en sej lille fyr.
Og Biscuit øvede sig i en sekvens i slutningen af hans 2017 koreografi. Han var en glad og dygtig lille sheltie ❤
Jeg forlod hallen med et smil om munden – dejlig start på weekenden.
Og da vi kom hjem, stod der en papkasse uden for døren… Den sidste rekvisit til Biscuits program var blevet leveret ❤
Fredag kørte vi hjem til synet af den smukkeste solnedgang. Lørdag vågnede vi til fugtigt vejr og tåge, men det kan nu også være rigtig smukt.
Jeg startede kl. 9 med at gå ud og træne med Hero. Igen havde vi bedre træning – der er stadig meget at arbejde med, men der var mere ro og fokus og det glædede jeg mig over. De fleste øvelser fungerer rigtig godt nu, men der er stadig et par links, der er svære.
Jeg sluttede vores træning med at forstærke en kæde, som ikke helt sidder i skabet endnu.
Biscuit er simpelthen så sjov. Han kan sine ting, men bliver så ivrig, at han kaster tricks ind i vilkårlig rækkefølge. Vi skal liiiiige blive enige om, hvornår vi gør hvad, så skal det nok blive godt 😀
Og nu hvor hans sidste rekvisit er kommet, så har vi ingen undskyldning for ikke at blive færdige med koreografien 😉
Og så blev lille Gollum meget skuffet, for han kom ikke ud og træne! Han kunne næsten ikke leve med det og der kom nogle ynkelig lyde fra buret bag i bilen, da vi kørte mod Working Paws hallen i Stestrup. Men han kunne jo selvfølgelig heller ikke vide hvor vi var på vej hen…. 😉
Men humøret steg, da vi kom frem til Stestrup og han fik lov til at komme med ind i hallen og mødte en masse søde hunde. Gollum er en meget social fyr, så det hjælper altid på humøret. Og så gik det jo formentlig også op for ham, at han ikke var blevet glemt ❤
Der var en ung hanhund på holdet, som Gollum med det samme var klar til at kaste sig ud i løbeleg med. Øjjjj, de kunne have haft en fest, hvis ikke de to ejere i den anden ende af snorene havde haft andre planer 😀
Gollum og jeg har her i foråret tilmeldt os et trick-kursus og lørdag var første kursusdag. Vi arbejdede med bakke-øvelsen, øvelser med stok og øvelser, hvor vi brugte en stol. Bakkeøvelsen er Gollum ret godt i gang med, så det arbejdede vi videre med. Han kan også en del øvelser med stok, men han har ikke en stabil næse-target, så det brugte vi en del tid (og mange godbidder) på. Og stole-øvelser har vi ikke lavet før, så det havde vi det sjovt med.
Super god træning og et hyggeligt hold at gå på. Det glæder jeg mig til at forsætte med.
På vej hjem gik vi en god tur og nu har jeg 3 trætte hunde – selv Gollum (der ellers ikke sover meget i løbet af dagen) har besluttet at tage sig en lur.
Dette indlæg blev udgivet i Biscuit, Færdighedsprøver, Gollum, Hero, Træning. Bogmærk permalinket.